
 31.3.2021
 BG
 Официален вестник на Европейския съюз
 L 114/1
 РЕГЛАМЕНТ ЗА ИЗПЪЛНЕНИЕ (ЕС) 2021/404 НА КОМИСИЯТА
 от 24 март 2021 година
 за установяване на списъци на трети държави, територии или зони от тях, от които е разрешено въвеждането в Съюза на животни, зародишни продукти и продукти от животински произход, в съответствие с Регламент (ЕС) 2016/429 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 230, параграф 1 от него,
 като има предвид, че:
 (1)
 С Регламент (ЕС) 2016/429 се определят, inter alia, ветеринарно-здравните изисквания във връзка с въвеждането в Съюза на пратки с животни, със зародишни продукти и с продукти от животински произход и той се прилага от 21 април 2021 г. Съгласно едно от посочените ветеринарно-здравни изисквания пратките трябва да идват от трета държава или територия, или зона или компартмент от нея, в съответствие с член 230, параграф 1 от посочения регламент.
 (2)
 Делегиран регламент (ЕС) 2020/692 на Комисията (2) допълва Регламент (ЕС) 2016/429 по отношение на ветеринарно-здравните изисквания във връзка с въвеждането в Съюза на пратки с определени видове и категории животни, зародишни продукти и продукти от животински произход от трети държави или територии или зони от тях, или, когато става въпрос за аквакултурни животни, компартменти от тях. В член 3, буква а) от Делегиран регламент (ЕС) 2020/692 се предвижда, че въвеждането в Съюза на пратки с животни, със зародишни продукти и с продукти от животински произход, попадащи в приложното поле на регламента, се разрешава само ако те идват от трета държава или територия, или зона или компартмент от нея, включени в списък за конкретните видове и категории животни, зародишни продукти и продукти от животински произход, в съответствие с ветеринарно-здравните изисквания, предвидени в посочения делегиран регламент.
 (3)
 Поради това с настоящия регламент следва да се установят списъци на трети държави, територии или зони от тях, или, когато става въпрос за аквакултурни животни, компартменти от тях, от които е разрешено въвеждането в Съюза на видовете и категориите животни, зародишни продукти и продукти от животински произход, попадащи в приложното поле на Делегиран регламент (ЕС) 2020/692, в съответствие с критериите, определени в член 230, параграф 1 от Регламент (ЕС) 2016/429.
 (4)
 Понастоящем списъците на трети държави и територии или зони от тях, от които е разрешено въвеждането в Съюза на конкретните видове и категории животни, зародишни продукти и продукти от животински произход, са установени в няколко акта на Комисията. На първо място, списъци са установени в Решение 2007/777/ЕО на Комисията (3), Регламент (ЕО) No 798/2008 на Комисията (4), Регламент (ЕО) No 119/2009 на Комисията (5), Регламент (ЕС) No 206/2010 на Комисията (6), Регламент (ЕС) No 605/2010 на Комисията (7), Регламент за изпълнение (ЕС) No 139/2013 на Комисията (8) и Регламент за изпълнение